Diari Oficial de la Generalitat Valenciana


Sumari del DOGV 7136, del 22-10-2013 (2013/10745)

RESOLUCIÓ de 18 d'octubre de 2013, de la Conselleria d'Educació, Cultura i Esport, per la qual es convoca el programa per al desenrotllament de projectes d'innovació per a la lluita contra el fracàs escolar a través d'activitats de promoció de la música en els centres d'Educació Infantil i Primària, instituts d'Educació Secundària i els conservatoris elementals i professionals de Música i Dansa de titularitat de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7136

Data del DOGV
:   22-10-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/10369


Data del document
:   18-10-2013

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 18 d'octubre de 2013, de la Conselleria d'Educació, Cultura i Esport, per la qual es convoca el programa per al desenrotllament de projectes d'innovació per a la lluita contra el fracàs escolar a través d'activitats de promoció de la música en els centres d'Educació Infantil i Primària, instituts d'Educació Secundària i els conservatoris elementals i professionals de Música i Dansa de titularitat de la Generalitat. [2013/10690]  
La Llei Orgànica 2/2006, de 3 de maig, d'Educació, assenyala, en el seu preàmbul, que el sistema educatiu ha de centrar-se a millorar els resultats generals i les taxes de titulats en Educació Secundària Obligatòria i a reduir l'abandó prematur de l'educació i la formació. Es tracta d'aconseguir que tots els ciutadans aconseguisquen el màxim desenrotllament possible de les seues capacitats individuals, socials, intel·lectuals, culturals i emocionals, per a la qual cosa necessiten rebre una educació de qualitat adaptada a les seues necessitats.  
Igualment, esta llei reconeix en l'article 1 el foment i la promoció de la investigació, l'experimentació i la innovació educativa com un dels principis bàsics del sistema educatiu.  
Per la seua banda, els diferents decrets pels quals s'establixen els currículums per a l'Educació Infantil, l'Educació Primària, l'Educació Secundària Obligatòria i el Batxillerat, disposen que la Conselleria d'Educació, Cultura i Esport afavorirà l'elaboració de projectes d'innovació que faciliten el desenrotllament del currículum.   
D'altra banda, el Decret 121/2013, de 13 de setembre, del Consell, pel qual es regulen les avaluacions de diagnòstic en els centres educatius sostinguts amb fons públics, de la Comunitat Valenciana, establix com a finalitat de les proves de l'avaluació de diagnòstic la de comprovar el grau de desenrotllament de les competències bàsiques aconseguit per l'alumnat. L'obtenció d'informació permet millorar la qualitat de l'ensenyança. Precisament, les dades de l'avaluació diagnòstica aplicada a la Comunitat Valenciana en el curs acadèmic 2011-2012 van demostrar que els alumnes que dediquen més temps a la formació musical obtenen millors resultats en les competències lingüística i matemàtica. La Conselleria d'Educació, Cultura i Esport, a la llum de les anàlisis realitzades després de l'avaluació diagnòstica i una vegada detectats els diferents àmbits en què és desitjable la millora, es proposa, com una de les mesures, fomentar els processos d'investigació i innovació, així com aquelles pràctiques docents que potencien noves alternatives afavoridores de l'èxit escolar. A la vista d'estes dades, l'exercici d'activitats musicals entre l'alumnat es presenta com una ferramenta valuosa per a lluitar contra el fracàs escolar. El cultiu de la pràctica instrumental, el desenrotllament del pensament abstracte, l'estimulació de les capacitats creatives, la pràctica musical col·lectiva, la disciplina interpretativa, el coneixement de llenguatges nous i de nous tipus d'escriptura i, en definitiva, tot el que suposa la riquesa musical en si mateixa, redunda en un important benefici per al desenrotllament de les capacitats psicointel·lectuals i socials de l'alumnat. D'esta manera, la promoció d'activitats conjuntes entre els centres d'ensenyança de Primària i Secundària i els centres d'ensenyança musical suposa un increment de la pràctica d'activitats musicals entre l'alumnat i oferix l'oportunitat de fer-ho a tots aquells alumnes que, per diverses circumstàncies, no realitzen pràctiques musicals de manera habitual.  
  
Així doncs, propiciar la col·laboració entre conservatoris de Música, centres d'Educació Primària i Secundària i altres organismes musicals i culturals, als efectes de disseny d'activitats i millora acadèmica, suposa un acostament entre ambdós tipus d'ensenyança. Estos centres educatius, que compartixen l'alumnat en molts casos, poden d'esta manera pactar estratègies pedagògiques comunes, realitzar un seguiment exhaustiu de l'alumnat que compartixen, i implementar les mesures pedagògiques necessàries per a avançar cap a l'èxit acadèmic.  
La posada en marxa d'esta iniciativa es va autoritzar mitjançant una Resolució de 26 d'octubre de 2012, de la Conselleria d'Educació, Formació i Ocupació, per la qual es va convocar el programa d'innovació per a la lluita contra el fracàs escolar a través de la realització d'activitats per a la promoció de la música entre els centres d'Educació Primària i Secundària públics i els conservatoris elementals i professionals de Música i Dansa públics, que va resultar del màxim interés per als centres, la qual cosa es va veure reflectida en l'important nombre de sol·licituds registrades per a participar en el programa.  
Per això, fent ús de les atribucions que hi conferixen l'article 28 de la Llei 5/1983, de 30 de desembre, del Consell, i el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, resolc:  
  
  
Primer. Objecte   
1.Es convoca el present concurs públic d'assignacions econòmiques destinades a la realització de projectes d'innovació per a la lluita contra el fracàs escolar a través d'activitats de promoció de la música i s'aproven les bases per les quals es regirà la convocatòria, que figuren com a annex I, el model de sol·licitud de l'annex II, així com el model de cessió de drets de propietat intel·lectual de l'annex III.  
2.Amb esta convocatòria es pretén que els centres educatius de Primària i Secundària i els conservatoris elementals i professionals de Música i Dansa públics promoguen activitats musicals de manera independent o coordinada amb centres, ja siguen d'ensenyança o un altre tipus d'organismes de difusió musical i cultural. Es tracta de fer accessible la formació musical a tot l'alumnat per a contribuir a la consecució de l'èxit acadèmic, d'esta manera es beneficia de les millores en la capacitats cognitives i socials que es deriven de la pràctica musical.  
  
Segon. Finançament  
1. Les quantitats assignades als projectes seleccionats tindran la finalitat d'ajudar a sufragar totalment o parcialment els gastos que genere realitzar-los, sempre que estos no impliquen una inversió o adquisició de material inventariable.  
2. El finançament d'estes quantitats assignades als centres, amb caràcter de gasto extraordinari de funcionament, s'abonaran amb càrrec al capítol II, del programa pressupostari 421.50, del Pressupost de la Generalitat de l'any 2013, per un import global màxim de 600.000 euros.  
  
Tercer. Fase de realització dels projectes  
Els projectes seleccionats es desenrotllaran durant el curs escolar 2013-2014.  
  
Quart. Supervisió i seguiment dels projectes  
El coordinador o la coordinadora del projecte realitzarà durant el curs 2013-2014 el seguiment de les activitats que s'hi descriuen i valorarà el desenrotllament del programa en el centre. La Inspecció d'Educació supervisarà, dins de les seues competències, el funcionament correcte dels projectes.  
  
Quint. Incorporació del procediment a la tramitació telemàtica  
D'acord amb el que disposen la Llei 3/2010, de 5 de maig, de la Generalitat, d'Administració Electrònica de la Comunitat Valenciana, i el Decret 18/2004, de 13 de febrer, del Consell de la Generalitat, de creació del registre telemàtic i regulació de les notificacions telemàtiques de la Generalitat, s'incorporen els procediments recollits en esta orde a l'annex del mencionat Decret 18/2004, com a procediment susceptible de tramitació a través del registre electrònic de la Generalitat.  
  
  
Sext. protecció de dades de caràcter personal  
Serà aplicable la normativa en matèria de protecció d'este tipus de dades i, en especial, el que establixen la Llei Orgànica 15/1999, de 13 de desembre, de Protecció de Dades de Caràcter Personal, i el Reial Decret 1720/2007, de 21 de desembre, pel qual s'aprova el Reglament de desplegament de la dita llei.  
  
DISPOSICIONS FINALS  
  
Primera  
Es delega en la directora general d'Innovació, Ordenació i Política Lingüística la facultat de resoldre la convocatòria i concedir les assignacions econòmiques als projectes seleccionats, i se l'autoritza a adoptar les mesures oportunes per al compliment i aplicació d'esta resolució i també per a resoldre i notificar totes les incidències que es plantegen en la seua interpretació i execució. Al seu torn, es delega en ella la facultat d'autorització i disposició del crèdit, i la formulació de propostes de pagament d'estes, i la resta d'actes de gestió comptable per a l'execució de la resolució.  
  
Segona  
D'acord amb l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la present resolució no necessita ser notificada a la Comissió Europea per no reunir tots els requisits de l'article 107 del Tractat CE, perquè en atenció a la seua quantia no afecta el tràfic intercomunitari de mercaderies.  
  
  
Tercera  
La present resolució produirà efectes a partir de l'endemà ser publicada en el Diari Oficial de la Comunitat Valenciana.  
  
València, 18 d'octubre de 2013.- La consellera d'Educació, Cultura i Esport: María José Catalá Verdet.  
  
  
  
ANNEX I  
  
Bases del concurs d'assignacions econòmiques destinades a la realització de projectes d'innovació per a la lluita contra el fracàs escolar a través d'activitats de promoció de la música en els centres d'Educació Infantil i Primària, instituts d'Educació Secundària i els conservatoris elementals i professionals de Música i Dansa de titularitat de la Generalitat.  
  
Primera. Descripció i objectius  
La present convocatòria té per objecte l'exercici d'activitats relacionades amb la formació musical en els centres d'Educació Infantil i Primària, instituts d'Educació Secundària i els conservatoris elementals i professionals de Música i Dansa.  
Els seus objectius específics són els següents:  
- Fomentar i promoure la innovació educativa com a principi de qualitat del sistema educatiu.  
- Incentivar la realització d'activitats musicals en la lluita contra el fracàs escolar i l'abandonament escolar inicial.  
- Promoure la implicació dels equips docents.  
- Afavorir l'elaboració de projectes col·laboradors en què participen centres d'ensenyances de règim general i de règim especial.  
  
  
Segona. Destinataris  
1.Poden acollir-se a la present convocatòria els centres d'Educació Infantil i Primària (d'ara en avant, CEIP), els instituts d'Educació Secundària (d'ara en avant, IES) i conservatoris elementals i professionals de Música i Dansa (d'ara en avant, conservatoris) públics de titularitat de la Generalitat.  
2.Els centres podran incloure com a col·laboradors en els seus projectes altres organismes de difusió musical i cultural.  
3.Els centres podran presentar els seus projectes de manera independent o coordinada amb altres CEIP, IES i/o conservatoris.  
Encara que diversos centres concórreguen amb activitats coordinades, cada centre haurà de presentar el seu projecte d'activitats, en què farà constar la dita coordinació.  
4.Els centres que hagen sigut beneficiaris d'este tipus d'assignacions econòmiques en la convocatòria anterior indicaran si el projecte que presenten suposa continuïtat de l'anterior o si es tracta d'un projecte nou.  
  
Tercera. Condicions i modalitats de participació   
1. El director o la directora de cada centre interessat, oïda la comissió de coordinació pedagògica i havent-ho aprovat en el consell escolar, sol·licitarà la participació en el programa.  
2. Els centres que participen en esta convocatòria hauran de presentar un projecte per a ser desenrotllat durant el curs acadèmic 2013-2014.  
  
3. D'acord amb la base segona, s'establixen dos modalitats de participació:  
- Modalitat A: projectes en col·laboració amb altres centres d'ensenyances de règim especial. Són aquells projectes la realització dels quals implique dos o més CEIP i/o IES, en estreta col·laboració amb conservatoris.  
- Modalitat B: projectes en col·laboració amb altres centres d'ensenyances de règim general. Són aquells projectes la realització dels quals implique dos o més CEIP i/o IES.  
4. Ambdós modalitats de participació podran incloure la col·laboració amb altres institucions de l'entorn, associacions sense ànim de lucre, etc.  
  
Quarta. Funcionament  
1.El director o la directora del centre participant indicarà en la sol·licitud el docent o la docent del claustre que exercirà com a coordinador o coordinadora del programa, les funcions del qual seran:  
- Planificació i programació de les accions a realitzar durant el curs 2013-2014.  
- Disseny, organització i coordinació de les activitats.  
- Avaluació del projecte.  
2. Les decisions preses respecte a la participació en este programa hauran d'incloure's en la programació general anual (PGA) dels centres participants.  
3. Els centres tindran autonomia per a dissenyar les activitats que més s'adeqüen als seus interessos, com ara audicions didàctiques per a donar a conéixer i fomentar la pràctica de la música i els instruments; participació de l'alumnat del conservatori en les classes de música dels centres escolars; tallers musicals dirigits a l'alumnat; planificació de performances artístiques o teatres musicals on l'alumnat de música s'encarregue de la part musical i la resta de la part dramatitzada; organització de festivals i actes acadèmics conjunts; coordinació de les setmanes culturals o altres esdeveniments dels centres, etc.  
  
  
Quinta. Participació de l'alumnat  
Podrà participar l'alumnat dels conservatoris, dels CEIP i IES de tots els nivells, segons ho requerisquen les activitats proposades.  
En les activitats que es desenrotllen dins de l'horari lectiu, la participació de l'alumnat s'ajustarà al marc normatiu vigent.  
Per a la participació en les activitats establides al marge de l'horari lectiu o fora del centre educatiu, fa falta, en cas d'afectar l'alumnat menor d'edat, l'autorització familiar. Esta autorització es realitzarà per escrit, segons el model establit per cada un dels centres participants, i hauran de ser custodiats pel centre fins a la finalització del programa.  
  
  
Sexta. Sol·licituds, documentació i termini de presentació  
1. Les sol·licituds i la documentació complementària es dirigiran a la Direcció General d'Innovació, Ordenació i Política Lingüística, i es presentaran, preferentment, a través de l'oficina virtual de la Conselleria d'Educació, Cultura i Esport, ubicada en la pàgina web .  
2. Els models d'impresos normalitzats (sol·licituds i la resta de documentació), així com el manual del procediment d'aplicació per a l'ompliment de la sol·licitud a través de l'oficina virtual, estaran disponibles en l'adreça d'Internet següent:  
.  
3. Les sol·licituds s'adequaran als models normalitzats i s'ompliran utilitzant els mitjans telemàtics facilitats pels servidors d'informació de la Conselleria d'Educació, Cultura i Esport. Els centres sol·licitants que no utilitzen l'oficina virtual hauran d'imprimir les pàgines preceptives resultants de l'ús de mitjans telemàtics i les presentaran, una vegada omplides amb les corresponents firmes originals, en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 (LRJPAC).  
Quan es presenten en una oficina de correus es realitzarà en la forma reglamentàriament establida i, en tot cas, en sobre obert perquè l'empleat puga posar en la sol·licitud la data i el segell de l'esmentada oficina.  
  
4. La sol·licitud haurà d'estar firmada pel director o directora del centre, i haurà de ser presentada en el termini de 15 dies hàbils a comptar a partir de l'endemà de ser publicada esta convocatòria en el Diari Oficial de la Comunitat Valenciana.  
5. La documentació necessària per a poder participar en la present convocatòria és la següent:   
a) Sol·licitud, segons el model de l'annex II, que s'obtindrà accedint a l'oficina virtual o bé en el servidor de la pàgina web de la Conselleria d'Educació, Cultura i Esport   
b) Projecte segons els requisits indicats en la base sèptima d'este annex. Les aplicacions informàtiques utilitzades seran, preferiblement, aplicacions lliures (editor de textos i full de càlcul d'Escola Lliurex, o documents PDF, o semblant). Si no ho són, hauran d'estar degudament registrades.  
En cas que l'opció de presentació no siga a través de l'oficina virtual, tant el projecte com, si és el cas, els materials complementaris hauran d'adjuntar-se a la sol·licitud en format digital (CD).  
c) Certificació de la direcció del centre on es desenrotllarà el projecte, en què conste l'acord del consell escolar per a la realització d'este, en format PDF o semblant.  
d) Compromís de cedir els drets de propietat intel·lectual sobre els materials creats a favor de la Generalitat Valenciana (annex III).  
6. Si la sol·licitud no reunix els requisits i documents exigits, es requerirà la persona interessada, per qualsevol mitjà que permeta tindre constància de la seua recepció, perquè en un termini de deu dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua sol·licitud, d'acord amb el que establix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, prèvia resolució, que es dictarà en els termes que preveu l'article 42 de la mencionada llei.  
  
  
Sèptima. Característiques dels projectes  
1.Cada centre interessat a participar podrà presentar un únic projecte d'activitats a realitzar durant el curs 2013-2014. L'elaboració del projecte estarà dirigida pel coordinador o coordinadora del programa.  
  
2. El projecte haurà d'incloure els punts que s'especifiquen a continuació, amb l'orde següent:  
a) Títol del projecte i modalitat de participació (A o B).  
b) Nom i codi del centre o centres on es desenrotllarà el projecte.  
  
c) Nom i cognoms del coordinador o coordinadora.  
d) Índex.  
e) Justificació (característiques generals del centre, contextualització, antecedents, si el projecte és continuació d'un anterior o es tracta d'un projecte nou, i qualsevol altra informació que es considere rellevant).  
f) Objectius.  
g) Metodologia.  
h) Proposta d'activitats a realitzar.  
i) Participants (alumnat i professorat del mateix centre).  
j) Recursos humans i materials i aliances amb altres institucions, si és el cas.  
k) Mesures d'atenció a la diversitat.  
l) Cronograma previst per a realitzar les activitats al llarg de l'any lectiu, i estimació del nombre total d'hores que implicarà el desenrotllament del projecte.  
m) Pressupost detallat.  
3. Format  
a) El projecte es presentarà en format digital (pdf o document de text) amb una extensió no superior a 40 pàgines. Es poden incloure annexos en el mateix document.  
b) Els materials dels projectes, si és el cas, hauran de ser enviats en format digital a la plataforma del portal que s'habilite a este efecte (o en suport CD per al cas que la sol·licitud no s'haja presentat a través de l'oficina virtual) i oferir una correcta visualització. Els recursos digitals que no puguen ser visualitzats no podran ser avaluats per la comissió.  
  
c) La grandària dels arxius no excedirà els 20 Mb.  
4. Contingut del projecte  
Els projectes que es presenten a esta convocatòria tenen per objecte l'exercici d'activitats relacionades amb la formació musical en els CEIP, IES i conservatoris de titularitat de la Generalitat. Es pretén establir vinculacions entre els centres d'ensenyances de règim general i de règim especial, amb la possibilitat d'implicar altres institucions pròximes a l'entorn dels centres, i potenciar d'esta manera l'exercici d'activitats musicals per part de l'alumnat que redunden en un enriquiment personal a través de la música i, per tant, repercutisquen en la millora del seu rendiment acadèmic.  
  
Octava. Comissió de valoració   
1. Als efectes previstos en esta resolució, es constituirà una única comissió de valoració que realitzarà l'estudi, valoració i proposta d'assignacions econòmiques als centres participants.  
2. La Subdirecció General d'Innovació i Qualitat Educativa, com a òrgan instructor, posarà a disposició de la dita comissió els projectes presentats perquè siguen examinats i avaluats.  
3. La comissió de valoració estarà constituïda per:  
a) President/a: el/la titular del Servici d'Innovació i Qualitat, o persona en qui delegue.  
b) Vicepresident/a: el/la cap del Servici de Formació del Professorat, o persona en qui delegue.  
c) Vocals:  
- Un/a tècnic/a del Servici d'Innovació i Qualitat Educativa.  
- Tres representants de la Inspecció Educativa, un per cada una de les direccions territorials d'Educació, designats pel director territorial d'Educació corresponent.  
- El/la cap del Servici d'Informàtica per als centres educatius, o persona en qui delegue.  
- Tres representants dels centres de formació, innovació i recursos educatius (CEFIRE), designats pel cap del Servici de Formació del Professorat.  
- Un funcionari o funcionària de la Direcció General d'Innovació, Ordenació i Política Lingüística, que exercirà de secretari o secretària de la comissió.  
4. La comissió, que actuarà conforme es disposa en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tindrà facultats per a resoldre tots els dubtes que apareguen en la interpretació de les bases, podrà entrevistar les persones participants i sol·licitar la intervenció d'especialistes per a col·laborar en la valoració dels projectes presentats.  
  
Novena. Criteris de valoració  
1. Per a la valoració dels projectes presentats, a l'efecte de realitzar la corresponent proposta d'assignacions econòmiques, es tindran en compte els criteris següents:  
a) El grau de col·laboració amb altres entitats musicals/culturals i altres centres d'ensenyança (màxim 2 punts).  
b) L'adequació del projecte a les característiques formals (activitats, metodologia, cronograma...) establides en la base sèptima de la present resolució (màxim 2 punts).  
c) Les característiques concretes del centre i el nombre d'alumnat participant (màxim 2 punts).  
d) Les aportacions innovadores de l'experiència:  
1) Originalitat en el tema o en el seu enfocament, fins a 1 punt.  
2) Introducció de metodologies innovadores, fins a 1 punt.  
e) El grau d'implicació dels diferents participants en el projecte (màxim 2 punts).  
f) La concreció i la viabilitat del projecte (màxim 2 punts).  
g) El disseny d'activitats dirigides a la reducció del fracàs escolar, així com la seua repercussió en la millora del rendiment acadèmic de l'alumnat dels centres participants (màxim 3 punts).  
h) Interés pedagògic de la proposta i repercussió en la millora del funcionament del centre i/o del procés d'ensenyança/aprenentatge de l'alumnat (màxim 3 punts).  
i) Possibilitat de continuïtat de l'experiència en el centre (en el mateix grup o en altres del mateix centre) i/o en qualsevol altre centre o context educatiu (màxim 2 punts).  
2. Perquè un projecte puga ser seleccionat, a l'efecte de rebre assignació econòmica, haurà d'obtindre un mínim de deu punts en la seua valoració.  
  
Deu. Resolució de la convocatòria  
1. La comissió de valoració, finalitzat el procés, ordenarà els projectes presentats en funció de la puntuació obtinguda i proposarà les assignacions econòmiques corresponents. Les mencionades assignacions econòmiques es distribuiran proporcionalment en funció de la puntuació obtinguda per cada projecte.   
2. L'assignació econòmica concedida a un projecte seleccionat no podrà superar els tres mil euros (3.000,00 €).  
3. La comissió publicarà en el web de la Conselleria d'Educació, Cultura i Esport la relació provisional de centres docents amb projectes seleccionats, i indicarà les assignacions econòmiques proposades i la relació de centres docents amb projectes no seleccionats.   
4. S'establix un termini de cinc dies hàbils, comptats a partir de l'endemà de la publicació de la relació provisional mencionada en el punt 3 d'esta mateixa base perquè:  
a) Els/les autors/es del projecte presenten l'annex III, referent a la cessió de la propietat intel·lectual, segons establix la base setze de la convocatòria, el qual estarà disponible en l'adreça d'Internet següent:  
  
.   
Este annex haurà de ser tramitat de la mateixa manera que es va procedir amb la sol·licitud.   
b) Els/les directors/es dels centres podran presentar les al·legacions que consideren oportunes. Estes al·legacions, si és el cas, es presentaran per mitjà d'un escrit dirigit al Servici d'Innovació i Qualitat, de la Direcció General d'Innovació, Ordenació i Política Lingüística, en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
5. Transcorregut el termini establit en el punt anterior, comprovats els escrits d'acceptació, estudiades i, si és el cas, ateses les al·legacions presentades, la comissió de valoració informarà de la llista de projectes i les seues corresponents quanties assignades a l'òrgan instructor del procediment, que elevarà la proposta definitiva a la Direcció General d'Innovació, Ordenació i Política Lingüística, la qual resoldrà la convocatòria per delegació de la consellera.  
6. La resolució de la convocatòria amb la relació dels projectes seleccionats, l'especificació dels noms dels centres docents i les dotacions econòmiques corresponents es publicarà en el Diari Oficial de la Comunitat Valenciana.  
7. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la present sol·licitud és de sis mesos des de la data d'efectes d'esta convocatòria. Vençut el termini sense haver-se notificat cap resolució expressa, els interessats i les interessades podran considerar desestimades les seues sol·licituds per silenci administratiu, segons s'establix en l'article 55 de la Llei 9/2001, de 21 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat Valenciana.  
  
Onze. Assessorament i seguiment  
L'òrgan d'instrucció desenrotllarà les tasques següents :  
1. Establir les directrius i els procediments oportuns perquè els projectes es desenrotllen d'acord amb els objectius previstos.  
2. Proposar, si és el cas, la publicació o difusió d'alguns dels projectes seleccionats o extracte d'estos.  
  
Dotze. Justificació de les assignacions econòmiques  
Atés el caràcter de sobredotació per gastos extraordinaris de funcionament, en els documents de control de l'activitat econòmica del centre docent públic hauran d'especificar-se els ingressos i els gastos que es produïsquen per raó d'esta convocatòria. Els centres adjuntaran la justificació de l'import de l'assignació econòmica concedida al balanç anual que han d'efectuar d'acord amb el que disposa l'Orde de 18 de maig de 1995, de la Conselleria d'Educació i Ciència (DOGV 2526, 09.06.1995).  
  
Tretze. Percepció de les assignacions econòmiques  
L'entrega de l'assignació econòmica es realitzarà, una vegada concedida, per transferència bancària al centre docent per mitjà d'ordes de pagament en ferm, a proposta de la Conselleria d'Educació, Cultura i Esport, amb càrrec al pressupost anual de l'exercici 2013.  
  
Catorze. Justificació del desenrotllament del projecte  
En la memòria final del curs 2013-2014 es faran constar les activitats dutes a terme en el desenrotllament del projecte d'innovació musical, així com les conclusions que se'n deriven.  
  
Quinze. Certificació  
1. La participació del professorat dels centres en el desenrotllament d'este programa d'innovació educativa és voluntària. En el cas dels CEIP i IES, participarà el professorat especialista en música o algun docent amb la formació inicial adequada.  
2. Als professors participants en els projectes seleccionats, així com al coordinador o la coordinadora del programa, la Direcció General d'Innovació, Ordenació i Política Lingüística, en aplicació de l'Orde 65/2012, sobre el model de formació permanent del professorat i el disseny, reconeixement i registre de les activitats formatives, els podrà reconéixer fins a un màxim de 60 hores de formació, la certificació de les quals els serà expedida pel Servici de Formació del Professorat a la finalització del projecte.   
3. No se certificarà més de 300 hores per projecte. En cas que el còmput d'hores dels participants supere el màxim, es realitzarà un repartiment proporcional, i es certificarà sempre un mínim de 10 hores per participant.   
4. Perquè el Servici de Formació del Professorat de la Direcció General d'Innovació, Ordenació i Política Lingüística reconega com a hores de formació la participació en el projecte, serà preceptiu que s'emeta un certificat firmat pel director del centre i pel coordinador del projecte en què, a més del codi del centre, consten les dades següents en relació amb el professorat participant:  
  
  
Cognoms i nom DNI Nombre d'hores en què participa  
   
   
  
  
Així mateix, el centre procedirà a enviar este certificat escanejat i la taula amb la informació en format full de càlcul, editor de textos o semblant, al correu electrònic ppmwbofdutysmqtpiw@nhxsmxg.ofl.fq, en el termini màxim d'un mes a comptar a partir de l'inici del curs escolar següent.  
  
Setze. Propietat intel·lectual  
Els autors o les autores dels projectes seleccionats es comprometen a cedir gratuïtament i per escrit a la Generalitat, segons el model de l'annex III, els drets de reproducció, distribució, comunicació pública (difusió, incloent-hi Internet), transformació (modificació de l'obra, incloent-hi les traduccions) d'estos per al seu exercici en l'àmbit territorial de l'Estat espanyol en els termes establits en el Reial Decret Legislatiu 1/1996, de 12 d'abril, pel qual s'aprova el text refós de la Llei de Propietat Intel·lectual, que regularitza, aclarix i harmonitza les disposicions legals vigents sobre la matèria (BOE 97, 22.04.1996), així com la Llei 23/2006, de 7 de juliol, per la qual es modifica el text refós de la Llei de Propietat Intel·lectual, aprovat pel Reial Decret Legislatiu 1/1996, de 12 d'abril (BOE 162, 08.07.2006).  
  
Així mateix, els/les autors/es es comprometen a elaborar, a petició de la Direcció General d'Innovació, Ordenació i Política Lingüística, les modificacions necessàries perquè es puguen publicar totalment o parcialment i en el format que la mencionada direcció general considere més adequat.